PTT Digital ผนึก 2 ผู้นำวงการเทค “จีเอเบิล-เบลนเดต้า” เสริมแกร่งเครือปตท.
PTT Digital ลงนามความร่วมมือ “จีเอเบิล-เบลนเดต้า” ยกระดับบริการโซลูชั่นบริหารจัดการข้อมูล รองรับการขยายตัวของธุรกิจสู่ยุคดิจิทัล และขับเคลื่อนอย่างมีประสิทธิภาพ เสริมความแข็งแกร่งการทำงานอย่างครบวงจร
PTT Digital ผนึกกำลัง 2 ผู้นำวงการเทคโนโลยี ยกระดับ “Big Data” เสริมศักยภาพธุรกิจในเครือปตท.
14 ธ.ค. 2565

นายกวีศักดิ์ บุญเฉลียว กรรมการผู้จัดการ บริษัท พีทีที ดิจิตอล โซลูชั่น จำกัด หรือ PTT Digital ร่วมลงนามความร่วมมือฯ กับ ดร.ชัยยุทธ ชุณหะชา ประธานเจ้าหน้าที่บริหาร บริษัท จีเอเบิล จำกัด (มหาชน) และนายณัฐนภัส รชตะวิวรรธน์ ประธานเจ้าหน้าที่บริหารและผู้ร่วมก่อตั้ง บริษัท เบลนเดต้า จำกัด
“การผนึกกำลังในครั้งนี้ ถือเป็นก้าวแรกในการยกระดับการให้บริการโซลูชั่นด้านการบริหารจัดการข้อมูล (Data Management) และแพลตฟอร์มการวิเคราะห์ข้อมูล (Data Analytics Platform) เพื่อเสริมศักยภาพให้เครือปตท. เป็น Data Driven Organization บริหารจัดการธุรกิจได้อย่างมีประสิทธิภาพ ผ่านการศึกษาและพัฒนาการให้บริการร่วมกัน ระหว่าง PTT Digital ที่มีความพร้อมทั้งทีมงานที่เชี่ยวชาญในการดูแลโครงสร้างระบบทั้งหมดของบริษัทกลุ่ม ปตท. และให้บริการด้าน Big Data อย่างใกล้ชิดผสานความแข็งแกร่งด้วยประสบการณ์ และความเชี่ยวชาญในการบริหารจัดการข้อมูล ของ จีเอเบิลฯ ในฐานะผู้นำด้าน Tech Enabler และการนำแพลตฟอร์มบริหารจัดการและวิเคราะห์ข้อมูลขนาดใหญ่ (Big Data) จากเบลนเดต้าฯ เพื่อรองรับการขยายตัวของธุรกิจสู่ยุคดิจิทัล” นายกวีศักดิ์ กล่าว
ด้าน ดร.ชัยยุทธ ประธานเจ้าหน้าที่บริหาร จีเอเบิลฯ เปิดเผยว่า ความร่วมมือกับ PTT Digital และเบลนเดต้าฯ ในครั้งนี้จะเป็นการศึกษาพัฒนา มุ่งยกระดับการจัดการและวิเคราะห์ข้อมูลด้วยเทคโนโลยี โดยนำนวัตกรรมและดิจิทัลเทคโนโลยีจากทั้งจีเอเบิล และความเชี่ยวชาญด้าน Big Data และ Analytics รวมถึง แพลตฟอร์มของเบลนเดต้าฯ มาร่วมกันเพื่อนำเสนอและสร้างโซลูชั่นใหม่ๆ ให้ตอบโจทย์บริษัทในกลุ่ม ปตท.และองค์กรธุรกิจอื่นๆ โดยการนำ Big Data ของบริษัทในกลุ่มปตท. ที่มีอยู่อย่างมหาศาลมาประมวลผลเพื่อหาโอกาสทางธุรกิจ นอกจากนี้ยังเป็นการแลกเปลี่ยนความรู้ของทั้ง 3 องค์กร เพื่อขับเคลื่อนการดำเนินธุรกิจให้มีประสิทธิภาพ พร้อมทั้งเสริมความแข็งแกร่งในการทำงานอย่างครบวงจร อีกทั้งยังเพิ่มขีดความสามารถในการแข่งขันทางธุรกิจทั้งในระยะสั้นและระยะยาว”
ด้านนายณัฐนภัส ประธานเจ้าหน้าที่บริหารและผู้ร่วมก่อตั้ง เบลนเดต้าฯ เปิดเผยว่า การผนึกกำลังครั้งสำคัญนี้ บริษัทฯ ได้นำแพลตฟอร์มบริหารจัดการและวิเคราะห์ข้อมูลขนาดใหญ่ (Big Data) ที่ใช้งานง่าย เร็ว และมีประสิทธิภาพสูง มาช่วยตอบโจทย์ความต้องการด้านข้อมูลให้กับ PTT Digital แบบ All-in-One และสามารถนำไปพัฒนาต่อยอดใช้งานกับแต่ละ Use Case ได้อย่างเหมาะสม พร้อมทั้งได้นำทีมบุคลากรที่มีประสบการณ์และมีความเข้าใจด้านการใช้เทคโนโลยีขับเคลื่อนธุรกิจเป็นอย่างดี เข้าไปช่วยเสริมศักยภาพการปฏิบัติงานให้มีความแข็งแกร่งมากยิ่งขึ้น ไม่ว่าจะเป็นทีมวิศวกรข้อมูล นักวิเคราะห์ข้อมูล และนักวิทยาศาสตร์ข้อมูล บริษัทฯ จึงมีความเชื่อมั่นว่าความร่วมมือในครั้งนี้จะเป็นหนึ่งในองค์ประกอบสำคัญที่จะช่วยให้ PTT Digital และธุรกิจในกลุ่มปตท. สามารถพลิกโฉมธุรกิจสู่เป้าหมายการเป็นองค์กรที่ขับเคลื่อนด้วยข้อมูล (Data Driven) รวมถึงเป็นรากฐานในการสร้างโอกาสและพัฒนาผลิตภัณฑ์ใหม่ๆ เพื่อเพิ่มมูลค่าทางธุรกิจในอนาคต
สำหรับความร่วมมือของทั้ง 3 องค์กรในครั้งนี้ถือเป็นก้าวสำคัญ ในการนำเทคโนโลยีมาช่วยเสริมสร้างรากฐานความแข็งแกร่ง ยกระดับศักยภาพธุรกิจกลุ่มพลังงาน, น้ำมัน, ก๊าซ, ปิโตรเคมี และเคมีภัณฑ์ โดยการนำข้อมูลมาบูรณาการร่วมกัน และพัฒนาฐานข้อมูล Big Data เพื่อใช้ประโยชน์จากข้อมูลอย่างสูงสุด ในการตัดสินใจและขยายธุรกิจใหม่ๆ รวมถึงเพื่อกระจายความเสี่ยงในธุรกิจเดิม ไปยังภาคอุตสาหกรรมอื่นๆ โดยสามารถตอบโจทย์การทำงานขององค์กรได้อย่างสมบูรณ์แบบ เพื่อโอกาสการเติบโตอย่างก้าวกระโดดทั้งในปัจจุบันและในอนาคต
 